b'\n_START_ARTICLE_\nKarl Emil Berg\n_START_SECTION_\nEl\xc3\xa4m\xc3\xa4\n_START_PARAGRAPH_\nAviottomana lapsena syntyneen Bergin vanhemmat olivat kuvern\xc3\xb6\xc3\xb6ri Otto Gustav Nyberg ja Maria Udd (ent. R\xc3\xb6nkk\xc3\xb6). Berg suoritti Haminassa Suomen Kadettikoulun 1892 ja Pietarissa Nikolain yleisesikunta-akatemian 1899. H\xc3\xa4n palveli upseerina Ven\xc3\xa4j\xc3\xa4n armeijassa 1894\xe2\x80\x931906 ja j\xc3\xa4\xc3\xa4ty\xc3\xa4\xc3\xa4n el\xc3\xa4kkeelle pataljoonankomentajan virasta Berg oli sitten Helsingin poliisimestarina 1906\xe2\x80\x931911 ja toimi liikealalla 1911\xe2\x80\x931914. Ensimm\xc3\xa4isen maailmansodan aikana silloinen eversti Berg oli Ven\xc3\xa4j\xc3\xa4n armeijan esikuntateht\xc3\xa4viss\xc3\xa4 1914\xe2\x80\x931917._NEWLINE_Suomen itsen\xc3\xa4istytty\xc3\xa4 Berg toimi Suomen armeijan ylip\xc3\xa4\xc3\xa4llik\xc3\xb6n esikuntap\xc3\xa4\xc3\xa4llikk\xc3\xb6n\xc3\xa4, P\xc3\xa4\xc3\xa4majan henkil\xc3\xb6st\xc3\xb6p\xc3\xa4\xc3\xa4llikk\xc3\xb6n\xc3\xa4 ja Reserviupseerikoulun ja Sotav\xc3\xa4nrikkikoulun johtajana 1918. H\xc3\xa4n oli my\xc3\xb6s hallituksen tammikuussa 1918 perustaman Suomen Tasavallan Vartiosto -nimisen poliisikurssin p\xc3\xa4\xc3\xa4llikk\xc3\xb6n\xc3\xa4. Kenraalimajuriksi vuonna 1918 ylennetty Berg oli sotav\xc3\xa4en esikuntap\xc3\xa4\xc3\xa4llikk\xc3\xb6 1918\xe2\x80\x931921, ja h\xc3\xa4n hoiti ammattiministerin\xc3\xa4 sotaministerin teht\xc3\xa4vi\xc3\xa4 Vennolan I hallituksessa 1919\xe2\x80\x931920.\n_START_SECTION_\nSuojeluskuntaselkkaus\n_START_PARAGRAPH_\nMinisterikaudellaan Berg joutui aktivistipiirien arvostelun kohteeksi. Berg ei aktivistien mielest\xc3\xa4 ollut entisen\xc3\xa4 "ryss\xc3\xa4n upseerina" is\xc3\xa4nmaallinen ja riitt\xc3\xa4v\xc3\xa4n suomenmielinen._NEWLINE_T\xc3\xa4m\xc3\xa4 arvostelu k\xc3\xa4rjistyi vuoden 1921 suojeluskuntaselkkauksen yhteydess\xc3\xa4. Hallitus m\xc3\xa4\xc3\xa4r\xc3\xa4si kes\xc3\xa4kuussa 1921 suojeluskuntain ylip\xc3\xa4\xc3\xa4llik\xc3\xb6n G. D. von Essenin erottamaan Helsingin suojeluskuntapiirin p\xc3\xa4\xc3\xa4llik\xc3\xb6n Paul von Gerichin, koska t\xc3\xa4m\xc3\xa4 oli julkaisemassaan sanomalehtiartikkelissa arvostellut Ranskaa ja Puolaa ja niiden harjoittamaa reunavaltiopolitiikkaa. Kun von Essen ei suostunut erottamaan von Gerichi\xc3\xa4 vedoten suojeluskuntien itsen\xc3\xa4iseen asemaan, hallitus erotti von Essenin 20. kes\xc3\xa4kuuta 1921 ja nimitti Bergin h\xc3\xa4nen tilalleen suojeluskuntain ylip\xc3\xa4\xc3\xa4llik\xc3\xb6ksi. _NEWLINE_Berg erotti von Gerichin hallituksen tahdon mukaan, mutta h\xc3\xa4n joutui t\xc3\xa4m\xc3\xa4n vuoksi voimakkaan kritiikin kohteeksi upseeriston ja suojeluskuntaj\xc3\xa4rjest\xc3\xb6n taholta. Kovan paineen alle joutunut Berg ampui itsens\xc3\xa4 virkahuoneessaan 22. kes\xc3\xa4kuuta oltuaan vain kaksi p\xc3\xa4iv\xc3\xa4\xc3\xa4 virassaan.'